REZOLUTË
PËR PROGRESIN E SHQIPËRISË NË PROCESIN E INTEGRIMIT NË BASHKIMIN EVROPIAN GJATË VITIT 2019

Në zbatim të Kushtetutës së Republikës së Shqipërisë, të ligjit nr. 15/2015 “Për rolin e Kuvendit në procesin e integrimit të Republikës së Shqipërisë në Bashkimin Evropian” dhe të Rregullores së Kuvendit të Republikës së Shqipërisë;
Nxitur nga vullneti dhe mbështetja e gjerë e qytetarëve shqiptarë për anëtarësimin e Shqipërisë në Bashkimin Evropian;
Duke shprehur rëndësinë e rolit të Kuvendit në përmbushjen e detyrimeve të procesit të integrimit dhe në monitorimin e veprimtarisë së strukturave shtetërore për integrimin evropian, si dhe duke shërbyer si urë lidhëse mes aktorëve të përfshirë;
Me mirënjohje për mbështetjen e vazhdueshme që Bashkimi Evropian dhe shtetet e tij anëtare i kanë dhënë Shqipërisë në përmbushje të reformave të ndërmarra për konsolidimin e shtetit të së drejtës, forcimin e institucioneve demokratike dhe respektimin e të drejtave të njeriut;
Duke vlerësuar gjithashtu, në veçanti, mbështetjen e Bashkimit Evropian dhe të vendeve anëtare në fatkeqësinë natyrore të 26 nëntorit, ku vendi u përball me tërmetin, si dhe mbështetjen në luftën e përbashkët kundër pandemisë COVID -19;
Duke marrë në konsideratë rekomandimin e Komisionit Evropian për hapjen e negociatave të anëtarësimit bazuar në përparimin e arritur nga Shqipëria në përmbushje të çështjeve parësore të përcaktuara nga Komisioni Evropian dhe nga Këshilli Evropian;
Duke marrë parasysh se më 25 mars 2020 Këshilli i Çështjeve të Përgjithshme të BE-së vendosi të hapë negociatat e anëtarësimit me Shqipërinë, bazuar në progresin e arritur në reformat dhe përmbushjen e kushteve të përcaktuara në unanimitet nga Këshilli në qershor  të vitit 2018 dhe se më 26 mars 2020 Këshilli Evropian miratoi vendimin e Këshillit të Çështjeve të Përgjithshme të BE-së për hapjen e negociatave me Shqipërinë;
Duke marrë parasysh se me të njëjtin vendim, Këshilli miratoi metodologjinë e re të procesit të negociatave, që do t’i japë procesit më shumë dinamizëm, besueshmëri, parashikueshmëri dhe vullnet më të fortë politik;
Duke marrë parasysh se Konferenca e parë Ndërqeveritare do të mbahet sa më shpejt pas miratimit të kornizës së negocimit të Bashkimit Evropian nga Këshilli;
Duke marrë parasysh se deri atëherë Shqipëria duhet të ketë arritur:
- Të miratojë reformën zgjedhore në përputhje me rekomandimet e OSBE/ODIHR-it, duke siguruar vijimësinë e rritjes së standardeve ndërkombëtare të dakordësuara dhe gjithëpërfshirëse;
- Të sigurojë vijimin e zbatimit të reformës në drejtësi, përfshirë sigurimin e funksionimit të Gjykatës Kushtetuese dhe Gjykatës së Lartë, duke marrë parasysh ekspertizën përkatëse ndërkombëtare, përfshirë opinionet përkatëse të Komisionit të Venecias;
- Të përfundojë ngritjen e strukturave të specializuara kundër korrupsionit dhe krimit të organizuar;
- Të forcojë më tej luftën kundër korrupsionit dhe krimit të organizuar, edhe nëpërmjet bashkëpunimit me shtetet anëtare të BE-së dhe përmes planveprimit për të adresuar rekomandimet e Taskforcës së Veprimit Financiar (FATF);
Duke marrë parasysh se Komisioni Evropian është mandatuar të hartojë propozimin për kornizën e negocimit të Bashkimit Evropian me Shqipërinë, duke pasur në konsideratë gjithashtu metodologjinë e re të procesit të negociatave dhe përgjegjësitë reciproke që burojnë nga ky mekanizëm i ri, si dhe do të vazhdojë të monitorojë progresin në të gjitha përparësitë që lidhen me procesin e negociatave duke paraqitur një raport për këto çështje;
Duke marrë parasysh se Komisioni Evropian është mandatuar të kryejë e të përfundojë procesin e shqyrtimit analitik të acquis të BE-së me Shqipërinë, duke filluar me grupimin e thelbësoreve;
Duke marrë në konsideratë përparimin e Shqipërisë në procesin e integrimit evropian, reflektuar në zbatim të Marrëveshjes së Stabilizim-Asociimit dhe në adresimin e rekomandimeve kyçe të Këshillit Evropian, parashtruar në përfundimet e tij të datës 25 mars 2020 për hapjen e negociatave të anëtarësimit;
Duke marrë në konsideratë reformat e ndërmarra në kuadër të përmbushjes së kritereve të Kopenhagënit;
Duke marrë në konsideratë rëndësinë e vazhdimit të reformimit të sistemit të drejtësisë, si dhe të reformave të tjera, përfshirë edhe reformën zgjedhore në përputhje me rekomandimet e OSBE/ODIHR-it në funksion të konsolidimit të shtetit të së drejtës dhe respektimit të të drejtave të njeriut;
Duke marrë në konsideratë rëndësinë e funksionimit të Kuvendit mbi bazën e legjislacionit në fuqi dhe dialogut konstruktiv politik brenda organeve kushtetuese për përparimin e Shqipërisë në procesin e anëtarësimit në Bashkimit Evropian;
Duke rikonfirmuar se anëtarësimi në Bashkimin Evropian mbetet prioritet strategjik i politikës së jashtme të vendit në përputhje me Strategjinë Kombëtare për Integrim dhe Zhvillim 2015–2020 dhe me Planin Kombëtar për Integrimin Evropian 2019–2021, me qëllim forcimin e demokracisë dhe konsolidimin e një ekonomie konkurruese, të stabilizuar dhe të qëndrueshme, që garanton të drejtat themelore dhe liritë e njeriut;
Duke marrë parasysh rekomandimet e Komisionit të Venecias, në veçanti rekomandimet për të garantuar lirinë e shprehjes, 
Kuvendi i Republikës së Shqipërisë: 
1. Rikonfirmon se anëtarësimi i vendit në Bashkimin Evropian është objektivi madhor i politikës së jashtme të Republikës së Shqipërisë dhe kryeson agjendën e saj kombëtare.
2. Konfirmon se përparimi në procesin  e  anëtarësimit në Bashkimin Evropian bazohet në kryerjen e reformave të thella sektoriale, transformuese dhe të pakthyeshme.
3. Vlerëson se dialogu konstruktiv politik brenda kuadrit institucional kushtetues është thelbësor për konsolidimin e demokracisë funksionale dhe për procesin e anëtarësimit në Bashkimin Evropian;
4. Shpreh zotimin për miratimin e reformës zgjedhore, gjithëpërfshirëse dhe në përputhje të plotë me nenet 1 dhe 2 të Kushtetutës së Republikës së Shqipërisë, si dhe me rekomandimet e OSBE-ODIHR-it, në funksion të zgjedhjeve të lira e të barabarta si parakusht për përparimin e Shqipërisë në rrugën e integrimit.
5. Thekson rëndësinë e forcimit të mëtejshëm të përfshirjes dhe rolit të shoqërisë civile e të grupeve të interesit në procesin aderues të vendit.
6. Vlerëson progresin e arritur gjatë vitit 2019 në përmbushjen e detyrimeve në kuadër të Marrëveshjes së Stabilizim-Asociimit dhe plotësimin e rekomandimeve për hapjen e negociatave të anëtarësimit.
7. U kërkon qeverisë dhe të gjitha institucioneve të tjera përgjegjëse që të konsolidojnë reformat e arritura dhe të adresojnë me rigorozitet rekomandimet e vendosura në përfundimet e Këshillit të Bashkimit Evropian, të datës 25 mars 2020.
8. I kërkon qeverisë shqiptare ta thellojë më tej përqasjen tradicionale të Shqipërisë për mbarëvajtjen e marrëdhënieve të fqinjësisë së mirë mbi bazën e reciprocitetit dhe duke mbajtur në vëmendje të veçantë të drejtat e popullsive shqipfolëse në të gjitha vendet fqinje dhe të marrë pjesë aktive në nismat rajonale.
9. I kërkon qeverisë të zbatojë angazhimet në kuadër të Procesit të Berlinit, të Zonës Ekonomike Rajonale dhe nismave të tjera rajonale, duke zgjeruar gamën dhe përmirësuar zbatimin e projekteve strategjike të ndërlidhjes rajonale.
10. U bën thirrje vendeve anëtare të Bashkimit Evropian dhe institucioneve të BE-së për nevojën e mbështetjes së agjendës së reformave transformuese të Shqipërisë me një paketë të zgjeruar instrumentesh financiare, duke u dhënë përparësi fushave me rëndësi strategjike si për Shqipërinë, ashtu edhe për ndërlidhjen rajonale dhe zvogëlimin e hendekut ekonomik të rajonit me Bashkimin Evropian, si fusha digjitale, transporti dhe energjia. 
11. I kërkon qeverisë të paraqesë pranë Kuvendit të Shqipërisë plotësimin e strukturës negociatore sipas vendimit të Këshillit të Ministrave nr. 749, datë 19.12.2018 “Për krijimin, organizimin dhe funksionimin e strukturës shtetërore përgjegjëse për zhvillimin e negociatave dhe ratifikimin e Traktatit të Aderimit të Republikës së Shqipërisë në Bashkimin Evropian”. 
12. Vlerëson punën e qeverisë në vijimin e krijimit të strukturës ndërinstitucionale për negociatat e anëtarësimit dhe përgatitjen për hapjen e kapitujve negociues.
13. I kërkon qeverisë të paraqesë vlerësimet buxhetore për mbështetjen e strukturës shtetërore përgjegjëse për zhvillimin e negociatave.
14. I kërkon qeverisë të informojë paraprakisht Kuvendin për përmbajtjen e diskutimeve të Konferencës Ndërqeveritare, si dhe të raportojë për përfundimet e saj në çdo rast.
15. I kërkon qeverisë, gjithashtu, të raportojë edhe për përfundimet e takimeve të Këshillit të Stabilizim-Asociimit, të parashikuara në Marrëveshjen e Stabilizim-Asociimit.
16. Angazhohet të forcojë dhe të përmirësojë më tej vullnetin politik dhe ndërveprimin e të gjitha organeve nëpërmjet të cilave Kuvendi ushtron përgjegjësinë  dhe rolin e tij mbikëqyrës në procesin e anëtarësimit në Bashkimin Evropian, si Komisioni për Integrimin Evropian dhe Këshilli Kombëtar për Integrimin Evropian, me qëllim forcimin e dialogut gjithëpërfshirës dhe rritjen e transparencës në procesin e anëtarësimit në Bashkimin Evropian;
17. Angazhohet të garantojë dhe të fuqizojë integritetin dhe pavarësinë e institucioneve kushtetuese dhe të krijuara me ligj duke përmbushur të gjitha detyrimet për të ngritur Gjykatën Kushtetuese dhe Gjykatën e Lartë dhe përfundimin e reformës në drejtësi, si një kusht kryesor për hapjen e negociatave përpara Konferencës Ndërqeveritare;
18. Angazhohet të kërkojë llogari dhe të mobilizojë përmes mekanizmave parlamentarë të gjitha organet përkatëse për të luftuar krimin e organizuar dhe korrupsionin në nivelet më të larta;
19. Angazhohet të vazhdojë të shqyrtojë me përparësi dhe në një proces të gjerë konsultimi kuadrin ligjor, që synon përafrimin e legjislacionit shqiptar me legjislacionin e Bashkimit Evropian, si dhe të gjitha nismat të cilat janë pjesë e agjendës së anëtarësimit të Republikës së Shqipërisë, në përputhje me Kushtetutën, konventat ndërkombëtare dhe acquis-në e Bashkimit Evropian;
Mbi bazën e arritjeve në zbatimin e përparësive kyçe, Kuvendi i Republikës së Shqipërisë u kërkon Bashkimit Evropian dhe vendeve anëtare të tij mbajtjen e Konferencës së parë Ndërqeveritare sa më shpejt brenda gjysmës së dytë të vitit 2020.

Miratuar në datën 18.6.2020.

